标题：太上修真体元妙道经
原文
道本无言，亦无其名，天本不语，万象旋焉。始自虚无，中含妙一，自三炁之内融，后二仪之分判。三炁者，元初、元始、元极也。不极则无变，无变则无象。象者，群类之本，万物之所由也。而化四极，四极之分而天地四方，阴阳寒暑，荣枯代谢，随类而消长也。故五行之炁，以一炁化水而生木，木生火，火生土，土生金也。而生生化化之道，从兹而有。既有之后,必曰无，无有，有无之数而生旺休囚，沉潜隐显，而有以滋之，滋之既深，则生炁，非炁也，炁既一生，则三才始肇，而人居其中。始也于一炁，终也散万化，故情性喜怒好恶随蔓而枝也，则曰父母，夫妇男女，始极终化，即类成象，起于混一，散于万有，岂非其道也哉！
章节内容
混极未判章第一厥初一混肇于未形，包含而万有潜冥，蒙昧而三因隐忒。似炁非炁，若象无象，块然如不物非物之状，朴矣于似类远类之仪，四极内括，三才中含，利刀不可以力剖，巨棒何能以棰攻，太清三境若芥子，藏之而不露，人道万汇如恒沙而莫数，炁类含胞，形同鸡卵，以之内分两仪，乾坤何在？以之中包五炁，水本何生。沙内之金，石中之玉，不假一凿一洗，何由得分也？故朴散则太极开，形具则万象有。其为大也若是，其为广也若是，其为深也若是，其为港也若是，其曰道也，乃含真也。 
诀曰：无形无象，无臭无声，天地未判，我何以名？冥如在璞，混然一宁，如此妙用，滋道之程。
朴散分形章第二浑沦凝霭之未凿，动静阴阳之俱泯，欲升者未得其升，将肇者未得于肇。惺之含意，蠢以包惺，莫能指也，氤氤乎如烟重之晦岚，氲氲兮若雾冥而笼水。此混者，乃阴欲散而阳欲扬，此极者乃阳将畅而阴欲分，故不混极，难以生化，冥于道者以，默而参之。蠢丑江切。 
诀曰：二炁混沦，三才未分，中含万有，欲开未形。非极不化，无动不宁，生化化生，开扃阖扃。一炁分三章第三炁凝而结，既结则混混而不分，分之在中，养之清者，其炁升；沉之浊者，其炁坠。均之不偏者孕于中，故中在极之化，化以极而分。如投水于烈焰之中，若剖卵於利刀之下。炁之一散升清，炁运荡，随清而化。清者阳也，曰天，坠浊炁滞厚，随浊而凝。浊者阴也，曰地。上以乾十日之极，而至阳能健者是也。下以坤十二辰之极，而至阴能化者是也。二炁既剖，何者为人，清乃天之祖，浊乃地之源，秀在乎中，发之于类，即类成象，始有含灵，人道兆也。欲明二炁之始，人道之初，宜于中而求之。 
诀曰：一炁始判，二仪具生，中有人道，包含万灵。我同天地，何其自分，道化在此，归之以明。炁开象兆章第四始一生三，因三成四，即四分五。一生三者，天地人；三成四者，东西南北；五之生者，金木水火土也。何谓？以水为一也，盖自极未分，其体纯阴，散而化炁，故炁即生炁，炁而有人。炁炁而化者，水也，其生于木，其化于火，其归于土，乃当来坠之炁也。故养生于金也。金者，乃五炁之极，至此不能反，复化为雨露霜雪，亦当来水之意也。故五炁终绝，颠倒推之，以金为水之母，以土为水之父, 以火为水之祖。何也？日之有波，月之有曜者是也。于五炁之论，以水为初为肾者，何也？人在胎胞，如混沦未分之间，却以土一火二者，又何也？故婴儿一生，天门便开，地户常塞，三岁始言，生于肾也。又非水一木二，金三火四者，抑何也？修真者宜于反观之。故阴符之指，悉居此也。 
诀曰：一炁既散，天地人存，五行四极，水木之论。居腹有息，混混沦沦，消息此意，乃上道门。万象含化章第五二炁既化，随清者运，浊者动，故炁有升降，类有生旺，物有荣枯，事有代谢，五炁各居于一也。居东者则曰青阳，居西者则曰白藏，居南者则曰朱明，居北者则曰玄英。以散而聚，以归而一，故中极为央也。此于四炁，四节四方，各以三月之炁，而包含土也。然根于土，生于木，滋于水，凋于金，而枯于火，杀杀之不绝，绝之复生者，以四时各含于土也。春有黄花，乃木含土，辰支有也；夏长黄花，乃火含土，午支有也；秋迸黄花，乃金含土，申支有也；冬发黄卉，乃水含土，亥支有也。五行五炁，五象五方，无包不成，无含不化。东方寅为木，却为火之生；西方金在巳，却亦火之余。以水之局，则中含火土；以火之局，中包上之炁，相生相克，悉包悉化。故一核二芽，三甲四叶，五枝六干，七花八果，九实十凋。即天一地二，天三地四，天五地六，天七地八，天九地十也。道之以一炁，当守一，自一至十，皆包含之中，而存不言之化，故太一含真是也。修真之士，体此而行之。 
诀曰：自一生三，万象中含，天地中运，阴阳密旋。一点祖炁，四时行焉！如能会得，造化齐肩。因虚化实章第六浮游之无祖，虚无之有源，皆自一炁之散，五炁之值也。上之虚乃清炁之化，则名曰寥廓；下之实乃浊炁而生，则名曰岳渎也。故因虚者，乃有阳存焉；因实者，乃有阴存焉。故子为虚，午为实也。午之炁乃阴，而火旺于此，则实也。子之炁乃阳，而水旺于此，则虚也。无虚则不知实，无实则不明虚。然土为实也，何十二时不露也？炁为虚也，何三清之境化焉？以虚求实则易，以实求虚则难也。虚之于天有风，有雨，有霜，有雾，有霭，则或聚或散，乃虚实之始也。以地之实，则有山有海，有林有稼，何海竭江涸，山颠土震？此虚实之感也。因无化有者，虚之实；即有化无者，乃实之虚。始自父母情性之所感，终成形貌凛然，此乃虚之实也。及其五欲萌，一真散，复求其情性之元，不可得也。此虚求实易，实求虚之难也。故学道之士，以先天为基者，正合此也。 
诀曰：因虚成炁，即炁化类，实自类生，累因实惫。虚里求实，虽难即在，实有太实，水火不坏。性情化育章第七炁既一分，象随此明，故居其穹者，则曰日月星、风雷电；隐其下者，则曰山川草木、禽虫之类。始之无性，因动而感，故有情也。情之一动，性复随焉！在草木则感秀，在渊渍则感炁，皆从阴而生于阳也。既有性则有欲，既有欲则生情，故草木当日至，则性成也。柳复为柳，花再成花，昆虫蠢动者，即动而化，皆自日至之所肇也。日至者，乃冬日之至也。冬日者，即子也，子者，乃一阳之始也。在卦曰复，复者，返也。然后天地万物之性情，从兹而通也。万物既如此，人性情自何有也？缘人之自顶至踵，一身骨毛炁血，动静开合，皆同天地万物也，故从虚情而感实性也。然后一入此情，即随此性，感而化，有血有珠，有块有胎，故曰妊也，乃水之一也。故生阳者阴也，非阳生阴也，道之为用，能以情性作大药者，乃善于道也。如此则天地万物之情，父母未育之性，若开鉴以照容，朗然可目也。 
诀曰：厥初一炁，分成性情，散之转晦，敛之则生。三才本一，何立外程，但求感合，体自圆明。日月星炁章第八纯阳之炁升于左，纯阴之炁降于右，中孕之炁悬于正。乾之一化，化以十日是太阳。又曰独阳岂成造化，故九日沉之，一日浴之，九既降下，则成六，六者，方生阴也。故月之光，有藉于日之华也。须弥之外，寥霄之左币右旋，月常不及日者，盖独纯阴之故也。乾有日秀，坤有月之孕者，乃阴存阳，阳恋阴也。日有出没升高，始出地，发于水，升于空，照于象，只能昱昼，不能明夕也。月有晦朔弦望，圆阙生沉者，即当来藉阳之故，每多不足，故所行迟而速币，币于三十，不能益于朝朝尔，此日月之道也。何大光大晔，明于外，烛于物，不能透于覆盆，何也？以其无隙也。隙者，乃开化也，开化万象，星也，星者，亦自日之生也，下应于人。日只能转于阳，月只善旋于阴，斡迁四序，代谢五行，运齐七政者，星也。然星之应有不定不一，易变之道，故以斗统之也。星可妄移，斗不可苟动，日夕之悬，朗朗于天，故其莫敌于日者，盖亦余炁也。然日月有常，星无常者是也。元始一判，天地人分，日月星兆也。三炁混合，复归于一，乃先天之道也。 
诀曰：乾有大晶，月生大灵，上下孕秀，其中作星。天主阳化，地主阴衡，三才一炁，本之化生。默参显体章第九始于情感，遂堕此中，恭诺之下，男女成形。来从五炁，中秉二仪，故未育未生之前，居母腹中，饮血受胞，以手掩其目，以两足拳于颔，母之一吸，子亦吸之，母之一吐，子亦吐之。凡百动荡，内外相感，何识何知？何明何晓？天之炁混之，地之炁混之，人之炁亦混之，但有一息存焉。及其分育，天翻地覆，人惊胞破，如行大山颠失足之状，头悬足撑，而出之。大叫一声，其息即忘。故随性随情，不可俱也。胎之一息，无复再守也，况乳以沃其心，巧以玩其目，爱以牵其情，欲以使其神，如此渐渐有茫茫之隔，衅衅之端，无复守胎之一息也。学道之士，当味此章，以求其要耳。 
诀曰：始于混沌，中成胎孕，七情六欲，归于一定。出入呼吸，当来真性，胎息胎息，道中玄牝。
甲庚应数章第十乾之干首于甲，坤之合应于庚。甲自水之生，故居于东；庚乃水之母，故育于西。西者，虽言于肃，而申中有水土也；故西庚之杀，而生于东甲，以其甲之炁在于寅，亦日三阳甲之三日。甲之三日分于后，先庚之三日，庚之三日次于始末者，缘甲之合者已，已中有土故也，三阳交泰是也。庚之所合者乙，中有木，木中有火，火可伏庚，不妨于水也。圣道之妙，以甲居子乃印，印者正也，正者始也。缘子下有水，水能生木、故甲子为首，至戌为终，盖戌乃火之库也。甲必云庚者，水之母，缘申中有土，能生于金，至辰巳则绝，缘有火之杀也。故善于道者，以甲子、甲辰、甲午三日之先炁，用庚子、庚辰、庚午之先合，凝然养息，自子至丑，从丑至寅、心无一毫之染，身如铁壁，调其炁而平其息，则天之干，地之合，我之炁，一时俱孚，三才三因之道，入目自足耳。 
诀曰：三甲与三庚，后先生杀存，以时加此日，天地炁俱行。无想亦无妄，绵绵息息平，周天消息近，圆皎坐中生。存息养真章第十一天之有窍而生风，地之有窍而生水，盖天窍不可明，而地窍易可窥。窍之一开风从生，窍之一闭炁从塞，天地之窍，乃万象化生无穷之奥也。天地能以窍而开，亦能以窍而息，息则地无可升，天炁可降也。自子则天窍开，其炁清而降，自午则地窍塞，其炁浊而升，故动荡皆归於橐钥也。橐钥者，一开一阖之谓也。天以子为橐，地以午为钥，人以息而总。昼夜推之，一万主千六百有余，即乾坤之数也。善於道者，能存於息，明於窍者，真不劳而养也。 
诀曰：四鼓天地交，而演方见韬，水火自然事，不须以意劳。鼻中有两窍，天地不差毫，能於此时存，明月掌中捞。
得一成道章第十二一者，万象之祖炁，天地之根原，人心之大要也。乾一而成数，地一而成秀，人一而定情，盖不能齐之以一，而散之於万猬之中，而混塞其心，不可见其本原也。天一则清，地一则宁，人一则德馨，身一则正，家一则齐，内一则不惑，外一则顺，心一则阴阳和，念一则邪僻远，性一则情不生，炁一则息自平，息一则水火交、天地泰，其可不一哉！ 
诀曰：一者道之炁，炁乃一之源，人能求清争，但去一中寻。不觉朝夕间，忽见水中金，得一后忘一，神存真可侵。得象元象章第十三道不无言，亦不可泥言。因炁成象，得炁则象者形诸类也。殊不知因炁成类，即类成象，篇章之下，巧於发辞，不若指於实要，明於物象，视於变通。然变通有道，篇章存辞，故曰善者未常辩，辩者皆不善，若井中之鱼，孰可以窥之哉！欲知水之乐，当问於鱼哉，此之谓也。 
诀曰：始入未明象，见象方知意，识象是引门，何必以言泥。一泥转忘初，撑舟不远地，不知痴俚人，却乃道中谛。
育神团黑章第十四成养神者必先养心，炼炁者宜於平息，故神自心有，心乃神舍，炁即息源，息因炁使。善养於心者，必使皎之如清渊印月，静之若空谷无声，然后内境不动，外尘不干，念如一铁之沈波，性如太虚之无著，争静渊默，物我两忘，神之自清，炁之自团也。神即炁而凝，炁恋神而住，於此之时，不知其息之出入耳。 
诀曰：始因其息，终得乎炁，炁息自守，我物俱弃。动静两忘，神之方住，只在养心，一丝勿起。神化出入章第十五神之为用，非为造作，始自养心之有，终於存炁而生，如清波之照影，若明镜之对容也。以有心求之，终莫之有，以无心求之，愈见其无。若何可也？盖神贵不挠，心尚不思，守之如石，行之如愚，口无言而耳无听，念不起而性不流，如浊浆之初澄，自然清於上而滓於下，风不生而叶自停。亦不知天地如何，亦不知我为甚物，既入於瞑漠之中，即居混沌之所，如太极之未分，三才之未露，忽然一灵光自朗，如虚室生白之状，此皆无心中有，非有心之可为也。故出入无方，变化随寓矣！ 
诀曰：道以非名道，心皆忘自心，一时俱不识，方见谷中声。水火非为事，阴阳在我生，坐中存瞑津，神化悉皆经。